## Uredba o postupku i mjerilima za osnivanje služnosti u šumi ili na šumskom zemljištu u vlasništvu Repub­like Hrvatske radi podizanja višegodišnjih nasada

### NN 104/2006 (20.9.2006.), Uredba o postupku i mjerilima za osnivanje služnosti u šumi ili na šumskom zemljištu u vlasništvu Repub­like Hrvatske radi podizanja višegodišnjih nasada

# VLADA REPUBLIKE HRVATSKE

**2345**

Na temelju članka 10. Zakona o Vladi Republike Hrvatske (»Narodne novine«, br.
101/98, 15/2000, 117/2001, 199/2003 i 30/2004) i članka 57. stavka 3. Zakona o
šumama (»Narodne novine«, br. 140/2005 i 82/2006), Vlada Republike Hrvatske je
na sjednici održanoj 14. rujna 2006. godine donijela

## UREDBU

### O POSTUPKU I MJERILIMA ZA OSNIVANJE SLUŽNOSTI U ŠUMI ILI NA ŠUMSKOM ZEMLJIŠTU U VLASNIŠTVU REPUBLIKE HRVATSKE RADI PODIZANJA VIŠEGODIŠNJIH NASADA

Članak 1.

Ovom se Uredbom propisuje postupak i mjerila za osnivanje služnosti u šumi ili
na šumskom zemljištu u vlasništvu Republike Hrvatske radi podizanja
višegodišnjih nasada.
Služnost radi podizanja višegodišnjih nasada može se osnivati na neobraslom
šumskom zemljištu i zemljištu obraslom početnim ili degradacijskim razvojnim
stadijima šumskih sastojina (makije, garizi, šikare, šibljaci i sl.).

Članak 2.

Ministarstvo poljoprivrede, šumarstva i vodnog gospodarstva (u daljnjem tekstu:
Ministarstvo) u suradnji s Hrvatskim šumama d.o.o., izrađuje popis šumskih
površina u vlasništvu Republike Hrvatske i predlaže Vladi Republike Hrvatske
donošenje odluke o popisu šumskih površina na kojima se može osnovati služnost
radi podizanja višegodišnjih nasada na tim površinama.
Popis šumskih površina iz stavka 1. ovoga članka objavit će se na web stranici
Ministarstva.

Članak 3.

Služnost u šumi ili na šumskom zemljištu iz članka 1. ove Uredbe, osniva se na
razdoblje od 40 godina za podizanje vinograda i voćnjaka i 50 godina za
podizanje maslinika.

Članak 4.

Ovlaštenici prava služnosti su pravne i fizičke osobe koje podižu višegodišnje
nasade, na temelju ugovora zaključenog prema posebnoj odluci koju donosi
Povjerenstvo za imovinu Vlade Republike Hrvatske.

Članak 5.

Postupak za osnivanje služnosti u šumi ili na šumskom zemljištu u vlasništvu
Republike Hrvatske pokreće se objavom javnog poziva za podnošenje zahtjeva
Ministarstvu kojemu se prilaže dokumentacija propisana člankom 6. ove Uredbe.
Javni poziv se objavljuje u javnim glasilima i na web stranici Ministarstva.
Ministar poljoprivrede, šumarstva i vodnoga gospodarstva (u daljnjem tekstu:
ministar) imenuje Stručno povjerenstvo koje razmatra zahtjeve. Povjerenstvo se
sastoji od predsjednika i 4 člana, koji se imenuju iz reda državnih službenika
Ministarstva, šumarske, agronomske i pravne struke.

Članak 6.

Zahtjevu za osnivanje služnosti treba priložiti sljedeću dokumentaciju:
– ime i prezime fizičke osobe, adresa, presliku osobne iskaznice i uvjerenje o
prebivalištu podnositelja zahtjeva, odnosno naziv i sjedište pravne osobe;
– izvadak iz zemljišne knjige za nekretnine koje su predmet zahtjeva za
osnivanje služnosti;
– posjedovni list za nekretnine koje su predmet zahtjeva za osnivanje služnosti;
– kopiju katastarskog plana za nekretnine koje su predmet zahtjeva za osnivanje
služnosti (s jasno određenim dijelom čestice na kojoj se osniva služnost);
– podatak o statusu i namjeni zemljišta prema važećoj prostorno-planskoj
dokumentaciji;
– program podizanja višegodišnjih nasada za nekretnine koje su predmet zahtjeva
za osnivanje služnosti;
– potvrdu nadležne Porezne uprave o nepostojanju dugovanja sa osnova poreza i
drugih javnih davanja koji su u nadležnosti Porezne uprave, te potvrdu nadležne
jedinice lokalne samouprave prema mjestu prebivališta, odnosno sjedišta
podnositelja o nepostojanju dugova podnositelja po bilo kojoj osnovi;
– dokaz o visini financijskih sredstava koje namjerava uložiti u podizanje
višegodišnjih nasada i dokaz o vlasništvu mehanizacije za obradu zemljišta;
– rješenje o upisu u upisnik obiteljskih poljoprivrednih gospodarstava;
– za razvojačene hrvatske branitelje potvrda nadležnog tijela;
– za pravne osobe, izvod iz sudskog registra, dokaz o bonitetu (BON 1 i SOL 2);
– dokaz o tome nalaze li se nekretnine koje su predmet zahtjeva za osnivanje
služnosti na području zagađenom minskoeksplozivnim sredstvima;
– podatak da li je za predmetnu nekretninu podnesen zahtjev za povrat temeljem
Zakona o naknadi za imovinu oduzetu za vrijeme jugoslavenske komunističke
vladavine (»Narodne novine«, br. 92/96, 39/99, 42/99, 92/99, 43/2000, 131/2000,
27/2001, 65/2001, 118/2001, 80/2002 i 81/2002).

Članak 7.

Ako su dvije ili više fizičkih osoba podnijele zahtjev za istu nekretninu
prednost ima fizička osoba prema sljedećem redoslijedu:
– obiteljsko poljoprivredno gospodarstvo
– hrvatski branitelj
– udaljenost prebivališta fizičke osobe od tražene površine.
Ako su dvije ili više pravnih osoba podnijele zahtjev za istu nekretninu
prednost ima pravna osoba prema sljedećem redoslijedu:
– stanje opremljenosti strojevima, opremom te broj zaposlenih za podizanje i
obradu predmetnog zemljišta
– ocjena programa za podizanje višegodišnjih nasada.
Ako su dvije ili više pravnih i fizičkih osoba podnijele zahtjev za istu
nekretninu prednost ima osoba prema sljedećem redoslijedu:
– visina financijskih sredstava koje namjerava uložiti u podizanje višegodišnjih
nasada, te stanje opremljenosti mehanizacijom
– ocjena programa za podizanje višegodišnjih nasada.
Ako više podnositelja zahtjeva ima jednake uvjete prednost se daje onome koji će
se baviti ekološkom proizvodnjom poljoprivrednih proizvoda.

Članak 8.

Program podizanja višegodišnjih nasada mora sadržavati:
– podatke o podnositelju zahtjeva;
– namjenu korištenja i lokalitet zemljišta;
– tehnološko-tehničke karakteristike gospodarskog programa, potrebnu i
raspoloživu mehanizaciju za obradu zemljišta koje je predmet osnivanja
služnosti;
– kalkulaciju troškova i prihoda.

Članak 9.

Povjerenstvo za imovinu Vlade Republike Hrvatske donosi odluku za osnivanje
služnosti radi podizanja višegodišnjih nasada u vlasništvu Republike Hrvatske,
na osnovu prijedloga Ministarstva.

Članak 10.

Ovlaštenik prava služnosti se obvezuje, nakon primitka odluke iz članka 9. ove
Uredbe, kod ovlaštenog geodeta u svom trošku izvršiti parcelaciju zemljišta i
dostaviti parcelacijski elaborat na suglasnost Ministarstvu.

Članak 11.

Ministarstvo će po primitku odluke iz članka 9. ove Uredbe i ovjerenog
parcelacijskog elaborata, zatražiti od Hrvatskih šuma d.o.o. obračun naknade za
služnost za predmetno zemljište.
Obračun naknade za služnost na šumi ili na šumskom zemljištu u vlasništvu
Republike Hrvatske, u iznosu do 50.000,00 kuna plaća se jednokratno prije
sklapanja ugovora o služnosti na šumama i šumskom zemljištu (u daljnjem tekstu:
Ugovor o služnosti). Ukoliko obračun iznosi više od 50.000,00 kuna, ovlaštenik
prava služnosti mora platiti 50.000,00 kuna jednokratno prije sklapanja Ugovora
o služnosti, a preostali iznos u najviše tri jednogodišnje rate.
Naknada se uplaćuje na žiro-račun Trgovačkog društva Hrvatske šume d.o.o., a
utvrđuje se prema posebnom propisu kojom se uređuje naknada za prenesena ili
ograničena prava na šumi ili šumskom zemljištu.

Članak 12.

Po primitku ovjerenog parcelacijskog elaborata, potvrde o plaćanju cjelokupnog
iznosa naknade, odnosno prvog obroka ugovorene naknade za služnost, ministar i
ovlaštenik prava služnosti sklopit će Ugovor o služnosti.

Članak 13.

Ovlaštenika prava služnosti, nakon sklapanja Ugovora o služnosti iz članka 12.
ove Uredbe, u posjed predmetnih nekretnina uvode Hrvatske šume d.o.o. O uvođenju
u posjed Hrvatske šume d.o.o. dužne su sačiniti zapisnik kojeg potpisuju obje
strane.

Članak 14.

Nadzor nad provođenjem Ugovora o služnosti provodi Ministarstvo.

Članak 15.

Ovlaštenik prava služnosti se obvezuje podignuti nasade u roku dvije godine od
sklapanja Ugovora o služnosti, održavati i ulagati u trajne nasade po programu
za podizanje višegodišnjih nasada kojeg je priložio i plaćati redovito naknade
za služnost.
Ukoliko ovlaštenik prava služnosti ne izvršava obveze preuzete Ugovorom o
služnosti, ministar će raskinut ugovor bez obveze na povrat uloženih sredstava i
naknadu štete.

Članak 16.

Ova Uredba stupa na snagu osmog dana od dana objave u »Narodnim novinama«.

Klasa: 946-01/06-02/01
Urbroj: 5030122-06-3
Zagreb, 14. rujna 2006.

Potpredsjednica Vlade
i ministrica obitelji, branitelja
i međugeneracijske
solidarnosti
**Jadranka Kosor, dipl. iur**., v. r.

Uredba, NN 104/2006-2345
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)